Cele moet teen Maandag redes gee hoekom McBride moet weg | Netwerk24
Cele moet teen Maandag redes gee hoekom McBride moet weg
Deur Llewellyn Prince 14 Februarie 2019 10:23
Bheki Cele, minister van polisie, moet teen Maandag redes aan die parlement verskaf oor waarom hy nie Robert McBride se termyn as uitvoerende direkteur van die onafhanklike polisieondersoekdirektoraat (Opod) wil hernu nie.
Bheki Cele, minister van polisie.Fot: Adrian de Kock
Francois Beukman, voorsitter van die portefeuljekomitee oor polisie, het Donderdagoggend gesê hy het Woensdagaand ’n brief aan Cele geskryf waarin hy hom versoek om teen 17:00 Maandag, 18 Februarie, sy redes aan die komitee te verskaf.
Robert McBride, hoof van Opod. Foto: Argief
Die komitee is tans gemoeid met die saak nadat die hooggeregshof in Pretoria Dinsdag ’n bevel bekragtig het dat die portefeuljekomitee onder meer die finale sê oor McBride se lot sal hê.
McBride het ’n dringende aansoek by die hooggeregshof in Pretoria ingedien teen Cele se vroeëre besluit om nie sy kontrak as Opod-hoof te hernu nie.
Volgens McBride was Cele se besluit “ongrondwetlik, onregmatig en ongeldig”.
Sy kontrak verstryk op 28 Februarie.
Meer oor: Parlement | Opod | Mcbride